31997R0120
L 022/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 120/97 НА СЪВЕТА
от 20 януари 1997 година
за изменение на Регламент (ЕО) № 259/93 относно надзора и контрола върху превози на отпадъци в рамките на, за и от Европейската общност
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 130т, параграф 1 от него,
като взе предвид предложението на Комисията (1),
като взе предвид становището на Икономическия и социален комитет (2),
в съответствие с процедурата по член 189в (3),
като взе предвид Регламент (ЕИО) № 259/93 на Съвета от 1 февруари 1993 г. относно надзора и контрола на превозите на отпадъци в рамките на, за и от Европейската общност (4), и по-специално член 16 от него,
като има предвид, че Европейската общност е страна по Базелската конвенция за контрола на трансграничното движение на опасни отпадъци и тяхното обезвреждане от 7 февруари 1994 г.;
като има предвид, че по време на Втората конференция на страните по Базелската конвенция е било прието с консенсус решение („Решение II/12“), което налага незабавната забрана на всякакъв износ от държавите-членки на Организацията за икономическо развитие и сътрудничество (ОИРС) към страните, които не са членки на ОИРС, на опасни отпадъци, предназначени за окончателно обезвреждане, както и забраната на всякакъв износ от държавите-членки на ОИРС към държавите, които не са членки на ОИРС, на отпадъци, предназначени за рециклиране или оползотворяване, на 1 януари 1998 г. най-късно;
като има предвид, че по време на Третата конференция на страните по Базелската конвенция е било прието с консенсус решение („Решение III/1“), което изменя конвенцията, с цел да забрани всякакъв износ на опасни отпадъци, предназначени за обезвреждане от държавите, които са изброени в приложение VII на конвенцията към държавите, които не фигурират в него и да забрани от 1 януари 1998 г., всякакъв износ на опасни отпадъци, посочени в член 1, параграф 1, буква а) на конвенцията, предназначени за операции по оползотворяване от държавите, които са изброени в приложение VII на конвенцията към държавите, които не фигурират в него.
като има предвид, че определенията на Общността за опасните отпадъци въобще не съответстват понастоящем на определенията от Базелската конвенция, и че от това би следвало, че отпадъците, засегнати от забраната за износ, предвидена по Базелската конвенция, продължават да бъдат изнасяни от Общността; че има основание да се адаптират определенията и списъците на Общността в това отношение;
като има предвид, че е необходимо да се добави приложение V към Регламент (ЕИО) № 259/93, което включва опасните отпадъци, за които се отнася забраната за износ, която е предвидена от Базелската конвенция;
като има предвид, че Комисията би трябвало, най-късно на 1 януари 1998 г., да преразгледа и измени въпросното приложение V, като вземе най-вече предвид отпадъците, които фигурират в списъка на отпадъци, приет в съответствие с член 1, параграф 4 от Директива 91/689/ЕИО на Съвета от 12 декември 1991 г. за опасните отпадъци (5) и в списъците на отпадъци, определени като опасни по смисъла на Базелската конвенция; че износът на отпадъци, изброени в приложение V и предназначени за употреба, с изключение на износа към страните, за които се отнася решението на ОИРС, би трябвало да бъдат забранени от 1 януари 1998 г.;
като има предвид, че може би ще е необходимо да се преразглежда редовно и да се изменя приложение V, за да отразява споразумението на страните по Базелската конвенция, що се отнася до отпадъците, които би трябвало да бъдат определени като опасни по смисъла на конвенцията;
като има предвид, че страните са поканени да си сътрудничат и да работят активно, за да осигурят прилагането на Решения II/12 и III/1 на конференциите на страните по Базелската конвенция;
като има предвид, че, що се отнася до отпадъците, които трябва да бъдат изхвърлени, член 14 на Регламент (ЕИО) № 259/93 забранява вече всякакъв износ на тези отпадъци към държавите, които не са членки на ОИРС; като има предвид, че член 18 на този регламент забранява всякакъв износ на отпадъци към държавите от АКТБ;
като има предвид, че същият регламент понастоящем не налага пълна забрана на износа на опасни отпадъци към държавите, които не са членки на ОИСР, предназначени за операции по рециклиране и употреба;
като има предвид, че следователно е налице основание да се измени въпросният регламент,
ПРИЕ НАСТОЯЩИЯ РЕГЛАМЕНТ:
Член 1
Член 16 параграф 1 на Регламент (ЕИО) № 259/93 се заменя със следния текст:
„1. Забранява се всякакъв износ на отпадъци, които фигурират в приложение V за оползотворяване, с изключение на износ, осъществен:
а)
към страни, за които се отнася решението на ОИСР;
б)
към други страни:
-
които са страни по Базелската конвенция и/или с които Общността, или Общността и нейните държави-членки са сключили регионални, многостранни или двустранни споразумения или спогодби в съответствие с член 11 на Базелската конвенция и с параграф 2 на настоящия член. Въпреки това от 1 януари 1998 г. този износ е забранен,
-
с които държавите-членки самостоятелно са сключили двустранни споразумения и спогодби преди датата на приложение на настоящия регламент, при условие че те са съвместими със законодателството на Общността и съответстват на член 11 на Базелската конвенция и на параграф 2 от настоящия член. Комисията се нотифицира за тези споразумения и спогодби в срок от три месеца от датата на приложение на настоящия регламент или от датата на приложение на въпросните споразумения и спогодби, като се има предвид най-близката дата. Те изтичат в момента, когато се сключат споразумения или спогодби в съответствие с първото тире. Въпреки това този износ ще бъде забранен от 1 януари 1998 г.
Комисията, в съответствие с процедурата, предвидена в член 18 на Директива 75/442/ЕИО, преразглежда и изменя веднага, щом стане възможно, и най-късно преди 1 януари 1998 г. приложение V към настоящия регламент, като взема най-вече предвид отпадъците, които фигурират в списъка на отпадъци, приет в съответствие с член 1, параграф 4 от Директива 91/689/ЕИО на Съвета от 12 декември 1991 г. относно опасните отпадъци (6) и в списъка на отпадъци, определени като опасни по смисъла на Базелската конвенция.
Приложение V се преразглежда и изменя, в случай на необходимост, според същата процедура. Комисията преразглежда именно приложението, за да се изпълнят решенията на страните по Базелската конвенция, що се отнася до отпадъците, които трябва да бъдат определени като опасни по смисъла на конвенцията и измененията от списъка на отпадъците, приет в съответствие с член 1, параграф 4 от Директива 91/689/ЕИО.
Член 2
Към Регламент (ЕИО) № 259/93 се добавя следното приложение V:
„ПРИЛОЖЕНИЕ V
Отпадъци, които са изброени в приложение III към настоящия регламент.
Отпадъци, които са изброени в приложение IV към настоящия регламент.“
Член 3
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 януари 1997 година.